AARHUS: Byggeriet af Ship på Aarhus Ø har været længe undervejs og har larmet godt i mellemtiden. Tilbage i 2008 købte bygherre Olav de Linde grunden på den yderste del af Aarhus Ø ved lystbådehavnen, men siden har man ikke hørt meget til projektet. På nær naboklager, altså.

En ændring i lokalplanen betød, at byggeriet af Ship ville blive højere end forventet, og det fik beboerne i Z-huset lige bag Ship til at fare op, da de ville miste en del af udsigten til lystbådehavnen. Siden valgte rådmand Kristian Würtz (S) at sænke det planlagte syvetagers byggeri til den oprindelige højde.

Og nu er byggeriet - der skal blive til 202 større lejligheder og erhverv - gået i gang.

De kommende lejligheder i Ship-byggeriet ventes klar til indflytning i 2020, og allerede nu er salget af dem godt i gang.

Olav de Linde har tidligere fortalt til Jyllands-Posten, at man har solgt godt halvdelen af lejlighederne i Ship, blandt andet en taglejlighed på 220 kvadratmeter, som er blevet købt for intet mindre end 17,5 millioner kroner.